Title: ประกาศการท่าเรือแห่งประเทศไทย เรื่อง การปฏิบัติงานบริเวณปั้นจั่นยกตู้สินค้าหน้าท่าชนิดเดินบนรางของท่าเรือกรุงเทพ

ประกาศการท่าเรือแห่งประเทศไทย
เรื่อง การปฏิบัติงานบริเวณปั้นจั่นยกตู้สินค้าหน้าท่าชนิดเดินบนรางของท่าเรือกรุงเทพ[๑]

เพื่อให้การปฏิบัติงานกับปั้นจั่นยกตู้สินค้าหน้าท่าชนิดเดินบนรางของท่าเรือกรุงเทพ
มีความสะดวกรวดเร็ว ปลอดภัยในการให้บริการ และเป็นการป้องกันความเสียหายต่อชีวิตหรือทรัพย์สินทั้งของพนักงานและผู้ใช้บริการ
อาศัยอำนาจตามความในมาตรา ๓๒ (๒) แห่งพระราชบัญญัติการท่าเรือแห่งประเทศไทย
พ.ศ. ๒๔๙๔ ผู้อำนวยการการท่าเรือแห่งประเทศไทย
จึงให้ดำเนินการดังนี้

ข้อ ๑  ยกเลิกประกาศท่าเรือกรุงเทพ การท่าเรือแห่งประเทศไทย
เรื่อง ข้อปฏิบัติในการปฏิบัติงานบริเวณรถปั้นจั่นหน้าท่าชนิดเดินบนรางของการท่าเรือแห่งประเทศไทย
ลงวันที่ ๔ ธันวาคม ๒๕๓๒

ข้อ ๒  ให้ผู้ประกอบการบรรทุกและขนถ่าย
(Stevedore) ต้องมีหัวหน้าผู้ควบคุมงานอยู่ดูแลกำกับการปฏิบัติงานยกขนตู้สินค้าของปั้นจั่นยกตู้สินค้าหน้าท่าชนิดเดินบนรางของท่าเรือกรุงเทพ
บนเรือและพื้นที่หน้าท่า ตลอดเวลาปฏิบัติงานขนถ่ายและบรรทุกตู้สินค้า

ข้อ ๓  ให้ผู้ประกอบการบรรทุกและขนถ่าย (Stevedore) ตรวจสอบความปลอดภัยของเรือตู้สินค้าและพื้นที่บริเวณปฏิบัติงาน ก่อนหรือในขณะปฏิบัติงานของปั้นจั่นยกตู้สินค้าหน้าท่าชนิดเดินบนรางของท่าเรือกรุงเทพ

ข้อ ๔  ให้ผู้เกี่ยวข้องกับการปฏิบัติงานทุกคน สวมใส่อุปกรณ์คุ้มครองความปลอดภัยส่วนบุคคล
(Personal Protective Equipment : PPE) ตลอดเวลาในการปฏิบัติงาน

ข้อ ๕  ในกรณีที่เรือต้องการย้ายปั้นจั่นของเรือ ให้ผู้ประกอบการบรรทุกและขนถ่าย
(Stevedore) แจ้งพนักงานขับปั้นจั่นยกตู้สินค้าหน้าท่าชนิดเดินบนรางของท่าเรือกรุงเทพ
ทราบก่อน เพื่อให้เกิดความปลอดภัย

ข้อ ๖  ผู้ประกอบการบรรทุกและขนถ่าย (Stevedore) จัดเก็บหมุดศรล็อคตู้สินค้าของเรือให้เรียบร้อยและปลอดภัยในบริเวณพื้นที่ปฏิบัติงาน

ข้อ ๗  ห้ามนำรถส่วนบุคคล วัตถุ ภาชนะ อุปกรณ์อื่นใดที่ไม่เกี่ยวข้อง
ล้ำแนวเส้นทางวิ่งของปั้นจั่นยกตู้สินค้าหน้าท่าชนิดเดินบนรางของท่าเรือกรุงเทพ

ข้อ ๘  ห้ามทิ้งเศษขยะ วัสดุ ระบายน้ำทิ้ง หรือสิ่งสกปรกอื่นใด
ลงในบริเวณพื้นที่หน้าท่าร่องรางสายไฟแรงสูง และรางปั้นจั่นยกตู้สินค้าหน้าท่าชนิดเดินบนรางของท่าเรือกรุงเทพ

ข้อ ๙  ห้ามนั่ง นอน ผูก โยง หรือสร้างสิ่งต่อเติมใด
ๆ บริเวณขาปั้นจั่นยกตู้สินค้าหน้าท่าชนิดเดินบนรางของท่าเรือกรุงเทพ

ข้อ ๑๐  ผู้ประกอบการบรรทุกและขนถ่าย
(Stevedore) ต้องสำรวจพื้นที่ปฏิบัติงานให้สะอาดไม่มีขยะหลังเรือเสร็จสิ้นการปฏิบัติงาน

ข้อ ๑๑  ผู้ใดฝ่าฝืนหรือไม่ปฏิบัติตามที่กำหนด จนเป็นเหตุให้เกิดความเสียหายต่อปั้นจั่นยกตู้สินค้าหน้าท่าชนิดเดินบนรางของท่าเรือกรุงเทพ
หรือทรัพย์สินของการท่าเรือแห่งประเทศไทย จะต้องรับผิดชอบต่อความเสียหายที่เกิดขึ้น
และการท่าเรือแห่งประเทศไทยอาจงดการให้บริการในครั้งต่อไปได้

ทั้งนี้
ตั้งแต่บัดนี้เป็นต้นไป

ประกาศ ณ วัน ที่ ๑๔ กันยายน พ.ศ. ๒๕๖๑
เรือตรี ทรงธรรม  จันทประสิทธิ์
รองผู้อำนวยการการท่าเรือแห่งประเทศไทย
สายวิศวกรรม รักษาการแทน
ผู้อำนวยการการท่าเรือแห่ง ประเทศไทย

ปุณิกา/ธนบดี/จัดทำ
๓๐ พฤศจิกายน ๒๕๖๑

[๑] ราชกิจจานุเบกษา
เล่ม ๑๓๕/ตอนที่ ๘๓ ง/หน้า ๒๒/๑ พฤศจิกายน ๒๕๖๑